SK Úradný vestník Európskej únie C 70/14

Národný postup prideľovania obmedzených práv na leteckú dopravu

2013/C 70/07

V súlade s článkom 6 nariadenia (ES) č. 847/2004 o rokovaniach a vykonávaní dohôd o leteckej dopravnej službe medzi členskými štátmi a tretími krajinami Európska komisia uverejňuje tento národný postup rozdelenia prepravných práv obmedzených na základe dohôd o leteckej dopravnej službe s tretími krajinami medzi oprávnených leteckých dopravcov Európskej únie.

MINISTERSTVO HOSPODÁRSTVA A PRÁCE

Uznesenie vlády č. 116/2012 z 29. mája 2012

Letecká doprava uspokojuje potreby a plní funkcie, ktorých význam v politickom a geografickom kontexte našej krajiny opodstatňuje záväzok štátu vypracovať inštitucionálne opatrenia, ktoré mu umožnia urobiť najvhodnejšie kroky s cieľom dosiahnuť rozumnú rovnováhu medzi mnohými záujmami, a to verejnými, ako aj súkromnými, spojenými všeobecne s činnosťami leteckej dopravy.

Otázky týkajúce sa leteckej dopravy, najmä aspekt prístupu na trh, sa však v súčasnej dobe v oblasti leteckej dopravy mimo Spoločenstva stále ešte riadia uznesením vlády č. 66/92 z 23. apríla 1992.

Všetky aspekty uvedenej vnútroštátnej legislatívy prešli značnými zmenami potom, ako Európska Únia uverejnením troch legislatívnych balíkov zaviedla pravidlá v oblasti leteckej dopravy v rámci Spoločenstva, ktoré upravujú prístup na trh leteckej dopravy Spoločenstva, posledný z nich sa nazýva „tretí balík pre liberalizáciu leteckej dopravy v rámci Spoločenstva“, a v nedávnej dobe uverejnením nariadenia Rady a Európskeho parlamentu (ES) č. 1008/2008 z 24. septembra 2008 o spoločných pravidlách prevádzky leteckých dopravných služieb v Spoločenstve.

Posledne uvedené nariadenie Spoločenstva okrem zmien systému spája do jednotného právneho nástroja predchádzajúce systémy obsiahnuté v nariadení Rady (EHS) č. 2407/92 o licenciách leteckých dopravcov, nariadení Rady (EHS) č. 2408/92 o prístupe leteckých dopravcov Spoločenstva k letovým trasám v rámci Spoločenstva a nariadenia Rady (EHS) č. 2409/92, všetky z 23. júla 1992.

Pretože letecká doprava mimo Spoločenstva neprešla doteraz žiadnymi zmenami, riadi sa stále vnútroštátnymi ustanoveniami už uvedeného uznesenia vlády bez ohľadu na pravidlá stanovené v dvojstranných dohodách o leteckých službách, prípadne iných súvisiacich dvojstranných a mnohostranných právnych a správnych nástrojoch, ktoré štáty uzatvorili v oblasti medzinárodných vzťahov medzi členskými štátmi a tretími krajinami a tiež medzi Európskou úniou, členskými štátmi a tretími krajinami.

Podľa rozsudkov Súdneho dvora vo veciach C-466/98, C-467/98, C-468/98, C-469/98, C-471/98, C-472/98, C-475/98 a C-476/98 je teda zrejmé, že Spoločenstvo má právomoc týkajúcu sa rôznych aspektov, ktoré musia byť súčasťou dvojstranných dohôd o leteckých službách uzatvorených medzi členskými štátmi a tretími krajinami.

Na tento účel bolo potom uverejnené nariadenie Európskeho parlamentu a Rady (ES) č. 847/2004 z 29. apríla 2004 o rokovaniach a vykonávaní dohôd o leteckej dopravnej službe medzi členskými štátmi a tretími krajinami.

To znamená, že tam, kde je zrejmé, že predmet dohody spadá čiastočne do právomoci Spoločenstva a čiastočne do právomoci členských štátov, je dôležité zabezpečiť úzku spoluprácu medzi členskými štátmi a inštitúciami Spoločenstva, ako sa to požaduje v uvedenom nariadení.

V nariadení sa ďalej stanovuje, že členské štáty by mali vytvoriť nediskriminačné a transparentné postupy na rozdelenie prepravných práv medzi leteckých dopravcov Spoločenstva a zároveň pri uplatňovaní týchto postupov zabezpečiť potrebu zachovania plynulosti leteckých služieb.

Je preto jasné, že vnútroštátne pravidlá na základe uznesenia vlády č. 66/92 z 23. apríla 1992 nie sú vôbec v súlade s novými požiadavkami, pokiaľ ide o rozdelenie prepravných práv v súvislosti s leteckou dopravou mimo Spoločenstva, keďže toto uznesenie predchádza novším pravidlám stanoveným Európskou úniou, ktorými sa riadia rokovania a vykonávanie dohôd o leteckých službách medzi členskými štátmi a tretími krajinami. Niektoré ich ustanovenia sú dokonca v rozpore s právom Spoločenstva, čo znamená, že sa musia harmonizovať a uviesť do súladu s celým rámcom platných právnych predpisov Spoločenstva.

Hlavným cieľom tohto uznesenia vlády je preto vytvoriť vnútroštátny právny rámec, ktorý bude stelesňovať nový rámec Spoločenstva, pokiaľ ide o rozdelenie prepravných práv, a bude sa na ňom zakladať z hľadiska vnútroštátnych záujmov takým spôsobom, ktorý je v súlade so zásadami práva Spoločenstva.

Pretože trh leteckej dopravy mimo Spoločenstva musí podliehať právnym predpisom, ktoré sú konzistentné a vzájomne závislé, aby predstavovali jednotný regulačný systém, toto uznesenie vlády má za cieľ vytvoriť systém, ktorý objasňuje a určuje podmienky a postupy pre rozdelenie prepravných práv v súvislosti s činnosťami pravidelnej leteckej dopravy mimo Spoločenstva.

Stanovuje sa ním, že vykonávanie činností pravidelnej leteckej dopravy mimo Spoločenstva podlieha prevádzkovému oprávneniu vydanému Štátnym inštitútom civilného letectva (INAC), I.P.

Pokiaľ ide o prístup na trh, uplatňuje sa zásada nediskriminačného zaobchádzania, pričom všetci leteckí dopravcovia Spoločenstva majú povolený prístup k letovým trasám uvedeným v dohodách o leteckých službách uzatvorených Portugalskom.

To znamená, že v súlade s článkom 5 nariadenia (ES) č. 847/2004 z 29. apríla 2004 sa týmto uznesením vlády stanovuje nediskriminačný a transparentný postup na rozdelenie prepravných práv v situáciách, keď dohoda o leteckých službách alebo akékoľvek jej zmeny a doplnenia stanovujú kvantitatívne obmedzenie vo využívaní dostupných prepravných práv alebo počte leteckých dopravcov oprávnených požívať výhody z týchto prepravných práv.

Výslovne sa tiež stanovuje, že pokiaľ to dohoda o leteckých službách povoľuje, môžu leteckí dopravcovia navzájom a v súlade s jej ustanoveniami uzatvárať súkromné obchodné dohody, napr. dohody o kombinovaných leteckých službách a dohody o zdieľaní kódov na účely prevádzkovania pravidelných letových trás na základe jednotného prevádzkového oprávnenia, ktorého držiteľom sú oni spoločne, podľa ustanovení článku 15 ods. 5 nariadenia Európskeho parlamentu a Rady (ES) č. 1008/2008 z 24. septembra 2008.

Nakoniec sa stanovuje systém sankcií, týkajúci sa postupov povoľovania pravidelných leteckých služieb mimo Spoločenstva, ktorý charakterizuje porušenia podľa konkrétneho rozsahu potrebného z hľadiska záujmov, ktoré sa majú chrániť.

Konzultácie sa uskutočnili so združeniami, ktoré zastupujú dané odvetvie, a vládnymi orgánmi autonómnych regiónov.

V súlade s článkom 198 ods. 1 písm. a) ústavy sa vláda uznáša takto:

KAPITOLA I

VŠEOBECNÉ USTANOVENIA

Článok 1

Predmet a rozsah pôsobnosti

1. Týmto uznesením vlády sa stanovuje právny rámec pre prístup na trh a pre využívanie prepravných práv v pravidelnej leteckej doprave mimo Spoločenstva.

2. Toto uznesenie vlády sa vzťahuje na leteckých dopravcov Spoločenstva, ktorí majú v úmysle prevádzkovať pravidelné letecké služby na letových trasách, na ktorých je Portugalsko štátom pôvodu alebo cieľovým štátom.

3. Toto uznesenie vlády sa nevzťahuje na prevádzku leteckých služieb na letových trasách v rámci Spoločenstva, ako je to stanovené v nariadení Európskeho parlamentu a Rady (ES) č. 1008/2008 z 24. septembra 2008.

Článok 2

Vymedzenia pojmov a skratky

Na účely daného uznesenia vlády sa týmto prijímajú vymedzenia pojmov stanovené v nariadení Európskeho parlamentu a Rady (ES) č. 1008/2008, a to popri týchto vymedzeniach pojmov:

a) „prevádzkové oprávnenie na pravidelné letecké služby“ znamená právo udelené leteckému dopravcovi na prevádzkovanie pravidelných leteckých služieb mimo Spoločenstva;

b) „určenie“ znamená akt, ktorým Portugalsko oznamuje inému štátu, ktorý je zmluvnou stranou dohody o leteckých službách, podnik alebo podniky, ktorým boli udelené prepravné práva uvedené v dohode;

c) „prepravné právo“ znamená právo prevádzkovať letecké služby medzi dvoma letiskami. Niekoľko letísk (systém letísk), ktoré obsluhujú tú istú lokalitu, sa považuje za jedno letisko, ako je to stanovené v dohode o leteckých službách. Prepravné právo je vyjadrené ako geografická alebo fyzická špecifikácia alebo kombinácia špecifikácií, ktorá označuje počet určených leteckých dopravcov a kapacitu a účel uskutočňovanej dopravy;

d) „IATA“ znamená Medzinárodné združenie leteckých dopravcov;

e) „INAC, I.P“ znamená Instituto Nacional de Aviação Civil (Štátny inštitút civilného letectva);

f) „zimná sezóna IATA“ je obdobie od poslednej nedele októbra do poslednej soboty marca;

g) „letná sezóna IATA“ je obdobie od poslednej nedele marca do poslednej soboty októbra;

h) „prevádzkujúci letecký dopravca“ je letecký dopravca, ktorý uskutočňuje, alebo má v úmysle uskutočniť let na základe zmluvy o preprave s cestujúcim alebo v mene inej právnickej osoby alebo fyzickej osoby, ktorá s týmto cestujúcim uzavrela zmluvu o preprave;

i) „pravidelné letecké služby“ znamenajú sériu letov, ktoré majú všetky tieto vlastnosti: i) pri každom lete má verejnosť možnosť jednotlivého nákupu sedadiel a/alebo kapacity na prepravu nákladu a/alebo pošty (buď priamo od leteckého dopravcu, alebo od jeho splnomocnených zástupcov); ii) prevádzkujú sa tak, aby slúžili na dopravu medzi tými istými dvoma alebo viacerými letiskami buď podľa uverejneného letového poriadku, alebo prostredníctvom takých pravidelných či častých letov, aby bolo zreteľné, že ide o systematické série;

j) „pravidelné letecké služby mimo Spoločenstva“ znamenajú pravidelné letecké služby poskytované medzi miestami nachádzajúcimi sa v Portugalsku a miestami nachádzajúcimi sa na území inej krajiny alebo krajín.

KAPITOLA II

PREVÁDZKOVÉ OPRÁVNENIE NA PRAVIDELNÉ LETECKÉ SLUŽBY MIMO SPOLOČENSTVA

ODDIEL I

Postupy

Článok 3

Prevádzkové oprávnenie

1. Prevádzka pravidelných leteckých služieb mimo Spoločenstva podlieha oprávneniu, ktoré vydáva INAC, I.P.

2. Prevádzkové oprávnenia udelené na základe tohto uznesenia vlády sú neprenosné.

Článok 4

Povinnosť podávania správ

INAC, I.P. musí na svojej webovej stránke uverejňovať a aktualizovať tieto informácie týkajúce sa prepravných práv, ktoré sú k dispozícii na prevádzkovanie:

a) program dvojstranných rokovaní o leteckých službách, ktoré sa plánujú s tretími krajinami;

b) zoznam prepravných práv, ktoré sú k dispozícii na prevádzkovanie;

c) žiadosti o prevádzkové oprávnenia podané v súlade s podmienkami tohto uznesenia vlády;

d) zoznam oprávnení udelených v súlade s podmienkami tohto uznesenia vlády;

e) všetky rozhodnutia INAC, I.P., ktorými sa menia alebo odnímajú oprávnenia na základe podmienok tohto uznesenia vlády;

f) rozhodnutia o odvolaniach podaných na súd podľa ustanovení článku 13 tohto uznesenia vlády.

Článok 5

Žiadosť

1. Leteckí dopravcovia Spoločenstva, ktorí hodlajú uplatňovať jedno alebo viac prepravných práv uverejnených v súlade s predchádzajúcim článkom, musia INAC, I.P. predložiť žiadosť v portugalskom jazyku, obsahujúcu tieto údaje:

a) identifikačné údaje žiadateľa;

b) podrobné informácie o pravidelných leteckých službách, ktoré majú v úmysle prevádzkovať;

c) podrobné informácie o charaktere dopravy, ktorú má uskutočňovať žiadateľ;

d) podrobné údaje o sezóne alebo sezónach IATA, kedy chce žiadateľ uskutočňovať letovú prevádzku;

e) plánovaný dátum začatia prevádzky.

2. Žiadateľ musí k žiadosti priložiť aj tieto dokumenty:

a) platné prevádzkové oprávnenie vydané na základe nariadenia Rady (EHS) č. 2407/92 z 23. júla 1992 alebo nariadenia Európskeho parlamentu a Rady (ES) č. 1008/2008 z 24. septembra 2008;

b) osvedčenie leteckého prevádzkovateľa, ktoré je platné a zodpovedajúce prevádzke pravidelných leteckých služieb zahrnutých do žiadosti;

c) dokument, v ktorom sa uvádza, že situácia žiadateľa, pokiaľ ide o platby sociálneho zabezpečenia, je v súlade s portugalskými právnymi predpismi;

d) vyhlásenie, v ktorom sa oznamuje, že situácia žiadateľa, pokiaľ ide o dane, je v súlade s portugalskými právnymi predpismi.

3. K žiadosti sa priložia aj tieto informácie:

a) harmonogram prevádzky letových služieb, o ktoré žiadateľ žiada, v ktorom sa stanovia dni prevádzky, letové poriadky a lietadlá, ktoré sa majú používať, usporiadanie kabíny cestujúcich, počet poskytovaných sedadiel a kapacita prepravy nákladu;

b) prognóza intenzity dopravy;

c) štruktúra taríf, ktorú žiadateľ bude uplatňovať;

d) podrobné informácie o interných alebo externých zdrojoch a službách, ktoré bude žiadateľ využívať pri poskytovaní služieb;

e) podrobné informácie o všetkých lízingových zmluvách, ktoré žiadateľ uzatvoril, alebo ktoré uzatvorí;

f) podrobné informácie o členstve vo všetkých združeniach, o partnerstvách alebo dohodách, ktoré žiadateľ uzatvoril, alebo má uzatvoriť na účely vykonávania služieb, o ktoré žiada;

g) podrobné informácie o podmienkach, za ktorých bude poskytovať služby podľa ustanovení článku 11;

h) rezervačný systém;

l) podrobné informácie o doterajšej histórii žiadateľa, pokiaľ ide o pravidelnosť a dochvíľnosť;

m) podrobné informácie o opatreniach, ktoré sú k dispozícii, pokiaľ ide o ochranu cestujúcich.

4. K žiadosti sa musia pripojiť aj dôkazy o súlade s požiadavkami týkajúcimi sa hospodárskej a finančnej spôsobilosti žiadateľa v zmysle článku 9 tohto uznesenia vlády.

5. V prípade, že dopravca má v úmysle uplatňovať prepravné práva udelené na základe rôznych dohôd o leteckých službách, musí predložiť osobitnú žiadosť o prepravné práva súvisiace s každou dohodou.

6. Podklady spoločné pre žiadosti uvedené v predchádzajúcom odseku sa môžu predložiť spoločne.

7. Žiadateľ je oslobodený od požiadavky predložiť dokumenty uvedené v predchádzajúcich odsekoch, ak INAC, I.P. ich už má vo svojich záznamoch a ak sú aktuálne a právne platné.

8. Žiadosti sa musia podať najneskôr 60 dní pred začatím sezóny IATA, na ktorú sa plánujú letové činnosti, s výnimkou prípadu obmedzených prepravných práv, kedy minimálna lehota na podanie žiadosti je 120 pracovných dní.

9. INAC, I.P. najneskôr do 10 pracovných dní od uplynutia lehoty uvedenej v predchádzajúcom odseku uskutoční predbežné posúdenie spisu, a ak budú chýbať nejaké povinné podporné dokumenty, alebo ak budú potrebné ďalšie informácie, oznámi žiadateľovi, že sa do 10 pracovných dní musia predložiť chýbajúce dokumenty alebo požadované informácie, alebo sa musia odstrániť nezrovnalosti, v opačnom prípade bude žiadosť po uplynutí tejto lehoty automaticky zamietnutá.

Článok 6

Uverejnenie

INAC, I.P. po uplynutí lehôt stanovených v odseku 9 predchádzajúceho článku uverejní žiadosť uvedením oznámenia v Diário da República, séria II, tak aby každá osoba s legitímnym záujmom mohla do pätnástich pracovných dní od dátumu uverejnenia podať pripomienky k žiadosti, alebo predložiť žiadosť v súlade s predchádzajúcim článkom.

Lehota uvedená v predchádzajúcom odseku sa uplatňuje len v prípade uverejnenia žiadostí týkajúcich sa obmedzených prepravných práv podľa ustanovení článku 11 ods. 1.

ODDIEL II

Udelenie prevádzkového oprávnenia

Článok 7

Podmienky

Prevádzkové oprávnenie na pravidelné letecké služby mimo Spoločenstva sa udelí leteckému dopravcovi, ktorý súhrnne spĺňa tieto podmienky:

a) musí byť držiteľom platného prevádzkového oprávnenia vydaného na základe nariadenia Rady (EHS) č. 2407/92 z 23. júla 1992 alebo nariadenia Európskeho parlamentu a Rady (ES) č. 1008/2008 z 24. septembra 2008;

b) musí byť schopný preukázať, že má technickú, hospodársku a finančnú spôsobilosť zodpovedajúcu leteckým službám, ktoré chce prevádzkovať;

c) musí spĺňať podmienky, ktorými sa riadi určenie stanovené v dohode (dohodách) o leteckých službách;

d) musí mať poistnú zmluvu zodpovedajúcu charakteru leteckých služieb, ktoré chce prevádzkovať;

e) jeho situácia, pokiaľ ide o platby daní a sociálneho zabezpečenia, musí byť v súlade s portugalskými právnymi predpismi.

Článok 8

Technická spôsobilosť

1. Technická spôsobilosť sa potvrdzuje platným osvedčením leteckého prevádzkovateľa, ktorým sa v súlade s osobitnými príslušnými právnymi predpismi preukazuje, že letecký dopravca spĺňa technické normy pre prevádzku služieb, o ktoré žiada.

2. Letecký dopravca musí mať lietadlový park vhodný pre prevádzku služieb, o ktoré žiada, pozostávajúci z lietadiel v jeho vlastníctve alebo lietadiel, ktoré sú predmetom lízingovej zmluvy.

Článok 9

Hospodárska a finančná situácia

Na účely článku 5 ods. 4 sa hospodárska a finančná spôsobilosť žiadajúcej spoločnosti určuje na základe dôkazov, že prevádzka predmetných leteckých služieb je hospodársky životaschopnou činnosťou a neohrozí finančnú spôsobilosť leteckého dopravcu.

Článok 10

Udelenie oprávnenia

1. INAC, I.P. vydá rozhodnutie ku každej žiadosti o oprávnenie najneskôr do 20 pracovných dní odo dňa, keď žiadateľ predloží všetku podpornú dokumentáciu.

2. V prípade, že INAC, I.P. vydá oznámenie v súlade s ustanoveniami článku 5 ods. 9, lehota stanovená v článku 1 tohto článku sa pozastaví do doručenia chýbajúcich informácií INAC, I.P. alebo opravy predložených informácií.

3. Udelenie oprávnenia v súlade s podmienkami stanovenými v predchádzajúcich článkoch sa uverejní v Diário da República.

Článok 11

Obmedzené prepravné práva

1. V prípade konkurenčných žiadostí a obmedzenia buď prepravných práv, alebo počtu leteckých dopravcov Spoločenstva, ktorí môžu uplatňovať tieto práva, o jednotlivých žiadostiach sa rozhodne najneskôr do 60 dní odo dňa, keď všetci žiadatelia predložia úplnú podpornú dokumentáciu, a to za predpokladu, že spĺňajú požiadavky stanovené v článku 7 tohto uznesenia vlády.

2. Na účely uvedeného rozhodnutia môže INAC, I.P. požiadať o doplňujúce informácie a prípadne zorganizovať vypočutia, počas ktorých sa pozastaví plynutie lehoty stanovenej v predchádzajúcom odseku.

3. V každom prípade sa žiadajúcemu leteckému dopravcovi vydá prevádzkové oprávnenie len za podmienok stanovených v článku 7 tohto uznesenia vlády, pokiaľ žiadosť spĺňa podmienky uvedené v článku 5 tohto uznesenia vlády.

4. S výhradou ustanovení predmetnej dohody o leteckých službách, INAC, I.P. posúdi konkurenčné žiadosti na základe týchto kritérií:

a) uspokojenie dopytu po leteckej doprave, pokiaľ ide, okrem iného, o služby zmiešanej alebo čisto nákladnej dopravy, priame alebo nepriame služby, frekvencie služieb a dni poskytovania služby;

b) tarifná politika, najmä ceny leteniek, podmienky zliav a iných propagačných akcií;

c) celkový čas cesty od miesta pôvodu do cieľového miesta letu;

d) maximálna doba potrebná na nahradenie lietadla v prípade prevádzkovej poruchy, ktorú možno pripísať dopravcovi;

e) kvalita služieb, najmä typ lietadla a rozloženie a usporiadanie sedadiel v lietadle, ako aj existencia predajných miest prístupných verejnosti;

f) príspevok k zabezpečeniu uspokojivej úrovne hospodárskej súťaže;

g) zamýšľaný dátum sprístupnenia služby;

h) existencia záruk týkajúcich sa plynulosti služieb;

i) možnosť zvýšenia podielu leteckých dopravcov Spoločenstva na trhu na predmetnej letovej trase;

j) prispôsobenie letových poriadkov a typov lietadiel kapacite letísk;

l) vplyv používaných lietadiel na životné prostredie;

m) rozvoj nadväzujúcich dopravných spojení pre cestujúcich;

n) prínos pre propagáciu ekonomickej lokality vrátane cestovného ruchu;

o) existencia služieb predaja v portugalskom jazyku v prípade letových trás medzi Portugalskom a krajinami, kde je portugalčina úradným jazykom;

p) existencia väčšiny palubného personálu, ktorý hovorí a rozumie po portugalsky, v prípade trás medzi Portugalskom a krajinami, kde je portugalčina úradným jazykom;

5. Zohľadniť sa môžu aj tieto kritériá:

a) existencia služieb predaja v portugalskom jazyku;

b) väčšina palubného personálu je schopná hovoriť a rozumieť po portugalsky;

c) situácia leteckého dopravcu v súvislosti s platením leteckých poplatkov v Portugalsku;

d) okrem toho sa môžu zohľadniť ďalšie kritériá, pokiaľ ich žiadatelia oznámia včas pred prijatím konečného rozhodnutia o ich žiadostiach.

Článok 12

Výberové konanie

1. Po ukončení postupu posudzovania uvedeného v predchádzajúcom odseku, INAC, I.P. uverejní návrh rozhodnutia na svojej webovej stránke.

2. Zainteresované strany môžu predložiť písomné pripomienky do 10 pracovných dní od uverejnenia uvedeného dokumentu.

3. Konečné rozhodnutie o oprávnení na prevádzku leteckých služieb sa prijme najneskôr do 20 pracovných dní po uplynutí lehoty stanovenej v predchádzajúcom odseku.

Článok 13

Odvolanie

Proti konečnému rozhodnutiu prijatému podľa kritérií výberu stanovených v predchádzajúcom článku sa možno odvolať na správnom súde.

Článok 14

Určenie

1. Po uverejnení oprávnenia Portugalsko oznámi určenie leteckého dopravcu oprávneného prevádzkovať danú letovú trasu príslušnému orgánu druhému štátu, ktorý je zmluvnou stranou dohody o leteckých službách, a to vždy, keď to príslušná dohoda stanovuje.

2. V situácii uvedenej v článku 15 sa určí prevádzkujúci letecký dopravca.

3. Výkon práv priznaných oprávnením podlieha prijatiu určenia druhým štátom, ktorý je zmluvnou stranou dohody o leteckých službách, pokiaľ je to stanovené v dohode. INAC, I.P. toto prijatie bezodkladne oznámi príslušnému držiteľovi oprávnenia.

ODDIEL III

Súkromné obchodné dohody o prevádzke leteckých služieb

Článok 15

Dohoda o zdieľaní kódov

1. Pokiaľ to dohoda o leteckých službách povoľuje, môžu leteckí dopravcovia v súlade s jej ustanoveniami uzatvárať dohody o zdieľaní kódov pre prevádzku pravidelných leteckých služieb mimo Spoločenstva.

2. Za okolností uvedených v predchádzajúcom odseku sa žiadosť podáva, dokladá a analyzuje spoločne na základe záväzkov vyplývajúcich z dohody o zdieľaní kódov uzatvorenej medzi príslušnými stranami.

3. Podaním spoločnej žiadosti s potrebnými úpravami s cieľom vyhovieť tomu, čo sa dohodlo medzi zmluvnými stranami, nie je prevádzkujúci letecký dopravca oslobodený od povinnosti splniť náležitosti a podmienky prevádzkového oprávnenia stanovené v tomto uznesení vlády.

4. Oprávnenie udelené za podmienok tohto článku je podnetom na vydanie jednotného oprávnenia a môže zahŕňať dohody o zdieľaní kódov, ktoré sa majú uzatvoriť, pokiaľ to dohoda o leteckých službách umožňuje.

KAPITOLA III

ZMENY OPRÁVNENIA

Článok 16

Platnosť

1. Oprávnenie ostáva v platnosti, pokiaľ spĺňa podmienky vyjednané v dohode o leteckých službách a pokiaľ letecký dopravca plní povinnosti stanovené v tomto uznesení vlády.

2. Platnosť prevádzkového oprávnenia podlieha vždy podmienke mať platnú a účinnú prevádzkovú licenciu a osvedčenie leteckého prevádzkovateľa.

Článok 17

Zmena a doplnenie oprávnenia

INAC, I.P. môže prevádzkové oprávnenia zmeniť a doplniť, ak je to odôvodnené verejným záujmom, alebo ak to požaduje držiteľ oprávnenia, pokiaľ INAC, I.P. schváli požadovanú zmenu a doplnenie a pokiaľ nie sú spochybnené podmienky na rozdelenie obmedzených prepravných práv.

Článok 18

Odňatie oprávnenia

1. INAC, I.P. musí odňať oprávnenie udelené podľa tohto uznesenia vlády v týchto prípadoch:

a) ak letecký dopravca nezačne prevádzku služieb v dvoch za sebou idúcich plánovacích obdobiach;

b) ak letecký dopravca pozastaví alebo preruší prevádzku služieb z dôvodov, ktoré nie sú zásahom vyššej moci, a do šiestich mesiacov tieto služby neobnoví;

c) ak sú pre také konanie iné osobitné dôvody.

2. INAC, I.P. môže odňať oprávnenie udelené podľa tohto uznesenia vlády v týchto prípadoch:

a) ak letecký dopravca neplní náležitosti a podmienky, za ktorých bolo oprávnenie udelené a vykonávané;

b) ak letecký dopravca poskytne nepravdivé údaje a informácie o otázkach uvedených v článku 11, čo vedie k nesprávnemu uplatňovaniu kritérií uvedených v ňom;

c) z dôvodov verejného záujmu;

d) neplatenie poplatkov stanovených v článku 27;

e) ak letecký dopravca nevyužíval prepravné práva účinným spôsobom, alebo ak porušil právo EÚ alebo vnútroštátne právne predpisy v oblasti hospodárskej súťaže.

3. Na účely odseku 1 písm. b) tohto článku sa za vyššiu moc považuje každá nepredvídateľná alebo neprekonateľná udalosť, ktorej účinky presahujú rámec vôle leteckého dopravcu, sú mimo jeho kontroly a majú nepriaznivý vplyv na prevádzku letovej trasy, najmä:

a) prírodné katastrofy;

b) meteorologické podmienky, ktoré bránia prevádzke daného letu;

c) riziká týkajúce sa bezpečnosti civilného letectva;

d) nečakané nedostatky v bezpečnosti letu;

e) štrajky, ktoré ovplyvňujú prevádzku leteckého dopravcu;

f) teroristické činy alebo vyhlásená či nevyhlásená vojna;

g) porušenie práva a poriadku, najmä z dôvodov politickej nestability.

4. Oprávnenia možno odňať aj na žiadosť ich držiteľa.

Článok 19

Dohľad

Dopravcovia, ktorí sú oprávnení prevádzkovať pravidelné letecké služby mimo Spoločenstva v súlade s týmto uznesením vlády, musia každý rok v lehotách stanovených INAC, I.P. poskytovať dopravné štatistiky, ročné prevádzkové účty a ďalšie materiály užitočné pre INAC, I.P na účely dohľadu alebo potrebné na náležité vykonávanie tohto uznesenia vlády.

Článok 20

Uverejnenie

Rozhodnutia INAC, I.P., ktorými sa menia a dopĺňajú, alebo odnímajú oprávnenia na základe tohto uznesenia vlády, sa uverejnia v Diário da República, séria II.

KAPITOLA IV

PODMIENKY PRE EFEKTÍVNU PREVÁDZKU LETECKÝCH SLUŽIEB

Článok 21

Prevádzkový program a letový poriadok

1. Prevádzkové programy a letové poriadky schválených leteckých služieb podliehajú predchádzajúcemu schváleniu INAC, I.P., ak sa tak stanovuje v dohode o leteckých službách.

2. Držitelia oprávnení dodržiavajú schválené prevádzkové programy a letové poriadky, ktoré sa musia zverejňovať.

Článok 22

Zmeny a doplnenia

1. Všetky zmeny a doplnenia schválených prevádzkových programov, ako sú zmeny frekvencie, dňa alebo času služieb, zmena lietadiel alebo zrušenie letu alebo zavedenie doplňujúcich letov, podliehajú predchádzajúcemu schváleniu INAC, I.P., ak sa tak stanovuje v dohode o leteckých službách okrem prípadov, keď sa tieto zmeny a doplnenia prijímajú v dôsledku nepredvídaných okolností alebo z dôvodu zásahu vyššej moci.

2. Na účely predchádzajúceho odseku musia držitelia oprávnení získať potrebné schválenia od leteckého úradu druhého štátu, ktorý je zmluvnou stranou dohody o leteckých službách, ak sa tak stanovuje v dohode.

KAPITOLA V

MONITOROVANIE A SYSTÉM SANKCIÍ

Článok 23

Inšpekcia

1. INAC, I.P. je zodpovedný za monitorovanie dodržiavania ustanovení tohto uznesenia vlády bez toho, aby boli dotknuté udelené monitorovacie právomoci priznané zo zákona iným orgánom, ktoré musia INAC, I.P. informovať o výsledku svojich činností.

2. Podniky leteckej dopravy musia INAC, I.P. do 10 dní odo dňa podania príslušnej žiadosti poskytnúť všetky materiály potrebné na účely monitorovania.

Článok 24

Porušenia predpisov

1. Na účely uplatňovania systému týkajúceho sa porušenia pravidiel civilného letectva schváleného uznesením vlády č. 10/2004 z 9. januára 2004, veľmi závažné porušenia predstavuje:

a) uplatňovanie prepravných práv subjektom, ktorý nie je oprávnený na tento účel v súlade s týmto uznesením vlády;

b) uplatňovanie prepravných práv subjektom, ktorý nebol určený na tento účel v súlade s týmto uznesením vlády;

c) používanie oprávnenia iným subjektom než držiteľom oprávnenia;

d) poskytovanie nepravdivých vyhlásení počas postupu schvaľovania;

e) uplatňovanie prepravných práv subjektom oprávneným na tento účel bez povinného platného poistenia;

f) neposkytnutie ročných dopravných štatistík a ročných prevádzkových účtov INAC, I.P. zo strany oprávnených subjektov a odmietnutie dodať materiály, ktoré INAC, I.P. žiada na účely monitorovania dodržiavania ustanovení tohto uznesenia vlády;

g) zmeny a doplnenia schválených prevádzkových programov týkajúce sa frekvencií, dní alebo času služieb, zmien lietadiel, zrušení letov alebo zavedenia doplňujúcich letov bez predchádzajúceho schválenia INAC, I.P. v súlade s článkom 22 ods. 1.

2. Na účely uplatňovania systému týkajúceho sa porušenia pravidiel civilného letectva schváleného uznesením vlády č. 10/2004 z 9. januára 2004 závažné porušenia predstavujú tieto prípady:

a) letecký dopravca nezačne prevádzku pravidelných služieb mimo Spoločenstva v lehote stanovenej na tento účel alebo pozastaví, či preruší tuto prevádzku z dôvodov, ktoré nie sú zásahom vyššej moci, v súlade s článkom 18 ods. 2;

b) nepredloženie prevádzkových programov a letových poriadkov týkajúcich sa schválených leteckých služieb na schválenie INAC, I.P. v súlade s článkom 21 ods. 1;

c) nedodržiavanie prevádzkových programov a letových poriadkov schválených Inštitútom INAC, I.P. v súlade s článkom 21 ods. 2;

d) neuverejnenie prevádzkových programov a letových poriadkov schválených INAC, I.P. v súlade s článkom 21 ods. 2;

e) neplatenie poplatkov stanovených v článku 27.

3. Aj za nedbanlivosť a pokusy o spáchanie priestupku sa môžu uložiť sankcie.

Článok 25

Konanie vo veci porušenia predpisov

1. INAC, I.P. je v súlade s uznesením vlády č. 145/2007 z 27. apríla 2007 zodpovedný za začatie a vedenie konania vo veci porušenia predpisov a za uloženie pokút a dodatočných sankcií.

2. Porušenia predpisov uvedené v tomto uznesení vlády podliehajú systému uplatňovanému v prípade porušenia pravidiel civilného letectva, ktorý bol schválený uznesením vlády č. 10/2004 z 9. januára 2004.

Článok 26

Dodatočné sankcie

1. V súlade s oddielom II kapitolou II uznesenia vlády č. 10/2004 z 9. januára 2004 a článkom 21 Všeobecných pravidiel o porušeniach predpisov schválených uznesením vlády č. 433/82 z 27. októbra 1982, ktoré bolo zmenené a doplnené uznesením vlády č. 356/89 zo 17. októbra 1989, uznesením vlády č. 244/95 zo 14. septembra 1995, uznesením vlády č. 323/2001 zo 17. decembra 2001 a zákonom č. 109/2001 z 24. decembra 2001, INAC, I.P. môže okrem pokuty za porušenie stanovenej v článku 24 ods. 1 písm. a), b) c) a d) rozhodnúť o uložení dodatočnej sankcie spočívajúcej v zákaze vykonávať činnosti leteckej dopravy po dobu až dvoch rokov v súlade s článkom 14 uznesenia vlády č. 10/2004 z 9. januára 2004.

2. Sankcie za porušenia predpisov sa môžu uverejniť v súlade s článkom 13 uznesenia vlády č. 10/2004 z 9. januára 2004.

KAPITOLA VI

ZÁVEREČNÉ A PRECHODNÉ USTANOVENIA

Článok 27

Poplatky

1. Počiatočný poplatok je splatný za podanie žiadosti o prevádzkové oprávnenie a tiež o udelenie oprávnenia a zvýši sa o 50 % za okolností uvedených v článku 11 a 12 tohto uznesenia vlády.

2. Držitelia prevádzkových oprávnení uvedených v tomto uznesení vlády musia platiť aj ročný poplatok vypočítaný na základe nákladov, ktoré boli vyvolané dohľadom nad uplatňovaním právneho rámca ustanoveného týmto uznesením vlády.

3. O poplatkoch stanovených v tomto článku sa rozhodne v príkaze ministra zodpovedného za odvetvie civilného letectva.

4. Do uverejnenia príkazu uvedeného v predchádzajúcom odseku zostávajú v platnosti všetky právne ustanovenia týkajúce sa poplatkov stanovených v tomto článku.

Článok 28

Zrušenie

Bez toho, aby bol dotknutý článok 27 ods. 4, uznesenie vlády č. 66/92 z 23. apríla 1992 sa zrušuje.

Článok 29

Nadobudnutie účinnosti

Toto uznesenie vlády nadobúda účinnosť deň po jeho uverejnení.